b'\n_START_ARTICLE_\n\xc5\xbdmogaus balsas\n_START_SECTION_\nBalso registrai\n_START_PARAGRAPH_\n\xc5\xbdmogaus balsas yra sud\xc4\x97tingas instrumentas ir turi labai pla\xc4\x8dias galimybes. Balso klost\xc4\x97s gali \xc4\xafsitempti ir atsipalaiduoti, keisti savo stor\xc4\xaf, oras gali b\xc5\xabti i\xc5\xa1kvepiamas per jas \xc4\xafvairiu sl\xc4\x97giu, lie\xc5\xbeuvio, l\xc5\xabp\xc5\xb3 ir dant\xc5\xb3 pad\xc4\x97tis gali koreguoti gars\xc4\x85, kr\xc5\xabtin\xc4\x97s ir gerkl\xc5\xb3 forma bei \xc4\xafvairi\xc5\xb3 raumen\xc5\xb3 \xc4\xaftempimas taip pat gali pakeisti bals\xc4\x85. Kiekvienas i\xc5\xa1 \xc5\xa1i\xc5\xb3 veiksm\xc5\xb3 atitinkamai kei\xc4\x8dia balso auk\xc5\xa1t\xc4\xaf, tembr\xc4\x85, garsum\xc4\x85 ar ton\xc4\x85._NEWLINE_Muzikoje dainininko balsai gali b\xc5\xabti suskirstyti \xc4\xaf tam tikras kategorijas pagal garso i\xc5\xa1gavimo b\xc5\xabd\xc4\x85. Kiekviena kategorija yra pavadinta pagal tai, kurioje k\xc5\xabno vietoje sukuriamas did\xc5\xbeiausias rezonansas, taigi, labiausiai formuojamas balsas. Kiekviena i\xc5\xa1 j\xc5\xb3 pasi\xc5\xbeymi tam tikromis unikaliomis savyb\xc4\x97mis. Deja, n\xc4\x97ra vieningai priimtos klasifikacijos sistemos. Toliau minimi registrai remiasi i\xc5\xa1gaunamo balso auk\xc5\xa1\xc4\x8diu.\n_START_SECTION_\nKr\xc5\xabtininis registras\n_START_PARAGRAPH_\nTai da\xc5\xbeniausiai dainavime naudojamas registras. Kalbant galima jausti vibracij\xc4\x85 kr\xc5\xabtin\xc4\x97je, tarsi balsas eit\xc5\xb3 i\xc5\xa1 ten, kadangi kr\xc5\xabtin\xc4\x97je yra did\xc5\xbeiausios ertm\xc4\x97s \xc5\xbemogaus k\xc5\xabne. Tai yra \xc5\xbeemiausias balso registras, naudojamas, kai dainininkai dainuoja \xc5\xbeemiausias natas savo balso diapazone. Da\xc5\xbeniausiai dainavimas kr\xc5\xabtine apib\xc5\xabdinamas kaip sodrus, pilnas, ta\xc4\x8diau gali b\xc5\xabti ir u\xc5\xbespaustas. Dauguma profesionali\xc5\xb3 daininink\xc5\xb3 gali lengvai valdyti savo bals\xc4\x85 \xc5\xa1iame registre, ta\xc4\x8diau dainininkams m\xc4\x97g\xc4\x97jams gali i\xc5\xa1kilti problem\xc5\xb3 d\xc4\x97l per\xc4\x97jimo i\xc5\xa1 krutininio \xc4\xaf galvin\xc4\xaf registr\xc4\x85.\n_START_SECTION_\nMediumas\n_START_PARAGRAPH_\nMediumu vadinama diapazonas, kuriame balsas pereina i\xc5\xa1 kr\xc5\xabtininio registro \xc4\xaf galvin\xc4\xaf registr\xc4\x85. Tai gali b\xc5\xabti ir staigus \xc5\xa1uolis (it. passaggio arba per\xc4\x97jimas palaipsniui). Profesionalai dainininkai da\xc5\xbeniausiai gali pasipraktikav\xc4\x99 pasirinkti, ar dainuoti \xc5\xa1ias natas kr\xc5\xabtin\xc4\x97s, ar galvos balsu.\n_START_SECTION_\nGalvinis registras\n_START_PARAGRAPH_\nDa\xc5\xbeniausiai galvinis registras yra naudojamas tada, kai mes \xc5\xa1aukiame ar esame susijaudin\xc4\x99. Jam b\xc5\xabdingi auk\xc5\xa1tesnio da\xc5\xbenio garsai, kurie labiau rezonuoja ne kr\xc5\xabtin\xc4\x97je, o burnoje ir veidin\xc4\x97s kaukol\xc4\x97s dalies ertm\xc4\x97se. Dainininkai naudoja galvos bals\xc4\x85 auk\xc5\xa1\xc4\x8diausioms savo diapazono natoms i\xc5\xa1dainuoti. Galvos balsas da\xc5\xbeniausiai \xc4\xafvardinamas kaip \xc5\xa1velnus, lyri\xc5\xa1kas, \xc5\xa1varus, ta\xc4\x8diau labai da\xc5\xbenai jis b\xc5\xabna silpnas, sunkiai valdomas.\n_START_SECTION_\nFalcetas\n_START_PARAGRAPH_\nFalcetu vadinamas galvinis balso skamb\xc4\x97jimo registras, kuomet virpa ne visos balso klost\xc4\x97s, bet tik balso klos\xc4\x8di\xc5\xb3 kra\xc5\xa1tai. Da\xc5\xbeniausiai falcetu dainuoja vyras. Dainuoti falcetu n\xc4\x97ra labai sunku, kadangi virpa tik balso klos\xc4\x8di\xc5\xb3 sienel\xc4\x97s (kra\xc5\xa1tai). Da\xc5\xbeniausiai falcetas b\xc5\xabna labai silpnas, i\xc5\xa1skyrus tuos atvejus, kai kv\xc4\x97pavimo aparatas rezonuoja ir sustiprina gars\xc4\x85. Falcetas gan\xc4\x97tinai skiriasi nuo balso rezonatoriaus ir dauguma daininink\xc5\xb3 nenaudoja falceto kalb\xc4\x97dami. Vyrai, kurie falcet\xc4\x85 \xc4\xafvaldo po brendimo laikotarpio, gali dainuoti auk\xc5\xa1to registro gaidomis, ir jie yra vadinami kontratenorais arba tenorais altino.\n_START_SECTION_\nChoro partijos\n_START_PARAGRAPH_\nDaininink\xc5\xb3 balsai chore yra skirstomi \xc4\xaf choro partijas. Mi\xc5\xa1riame chore\xc2\xa0\xe2\x80\x93 sopranai, altai, tenorai ir bosai, moter\xc5\xb3 chore\xc2\xa0\xe2\x80\x93 sopranai (pirmieji ir antrieji) ir altai (pirmieji ir antrieji), vyr\xc5\xb3 chore\xc2\xa0\xe2\x80\x93 tenorai (pirmieji ir antrieji) ir bosai (pirmieji ir antrieji). Vaik\xc5\xb3 choruose balsai gali b\xc5\xabti skirstomi \xc4\xaf sopranus (diskantus) ir altus. Da\xc5\xbeniausiai sopran\xc5\xb3 (diskant\xc5\xb3) partija skirstoma \xc4\xaf dvi partijas (pirmieji ir antrieji sopranai arba pirmieji ir antrieji diskantai). Da\xc5\xbenai chore naudojama divisi funkcija (savoka), skirstanti choro balsus \xc4\xaf dar smuklesnes kategorijas, pvz., pirmasis sopranas a, pirmasis sopranas b, pirmasis bosas a, pirmasis bosas b. Choro partij\xc5\xb3 skirstyme kartais klaidingai naudojama baritono s\xc4\x85voka, kuri \xc5\xa1iuo atveju tur\xc4\x97t\xc5\xb3 b\xc5\xabti \xc4\xafvardijama kaip pirmasis bosas (\xc5\xa1i partija b\xc5\xabti ir daugiau diferencijuojama \xc4\xaf a; b ir t. t.).'